**Drög 9.5.2024**

**Akureyrarklíníkin**

Fyrir réttu ári tilkynnti Willum Þór Þórsson heilbrigðisráðherra að koma ætti á þekkingar- og ráðgjafarmiðstöð á Akureyri um ME-sjúkdóminn. Ráðherra á mikið hrós skilið fyrir framtak sitt. Þjónusta við fólk með þennan sjúkdóm hefur verið í skötulíki hér á landi sem annars staðar og er ákvörðun okkar ráðherra að opna sértæka ME þekkingar- og ráðgjafarmiðstöð á landsvísu sú fyrsta í heiminum sem vitað er um. Þó er víða vart við vitundarvakningu um ME undanfarin ár sem sennilega má skýra af af fjölgun tilfella vegna alvarlegra langtíma afleiðinga af Covid-19 sýkingu.

**Hvað er ME-sjúkdómur?**

ME er langvinnur þreytusjúkdómur sem getur valdið mikilli skerðingu á lífsgæðum. Sjúklingar með ME eiga oft erfitt með að stunda vinnu, skóla eða taka þátt í fjölskyldu- og félagslífi. Einkenni ME eru misalvarleg, en talið er að a.m.k. fjórðungur sjúklinga með ME komist ekki út úr húsi eða séu rúmliggjandi til lengri tíma. ME-sjúklingar hafa oft gríðarlega þreytu sem ekki lagast við hvíld. ME getur versnað við minnsta álag, hvort sem það er líkamlegt eða andlegt, og leitt til þess sem kallast „örmögnun eftir álag“ sem er sérstaklega einkennandi fyrir sjúkdóminn. Örmögnunin getur komið fram nokkrum dögum eftir álagið og varað lengi. Önnur einkenni geta m.a. verið heilaþoka, ljósfælni og verkir.

Þekkt er að fjölmargar veirusýkingar geta haft langtímaafleiðingar og valdið ME-sjúkdómnum. Það kom því ekki á óvart að það sama væri upp á teningnum með Covid-19 veirusýkingu og hluti einstaklinga sitji uppi með ME-sjúkdóminn. Rannsóknir Íslenskrar erfðagreiningar sem og erlendar rannsóknir benda til þess að um 1% þeirra sem sýkjast af Covid-19 þrói með sér alvarleg langvarandi sjúkdómseinkenni sem líkjast ME.

**Akureyrarveikin**

Fyrir um 75 ár geysaði faraldur á Norðurlandi þar sem hluti þeirra sem veiktust glimdu við langtímaeftirstöðvar og ME lík einkenni. Framúrskarandi rannsóknir íslenskra vísindamanna á þessum faraldri, sem leiddu til fjölmargra alþjóðlegra birtinga á vísindagreinum komu Akureyri á heimskortið innan læknavísinda, þar sem þessi sjúkdómur fékk heitið Akureyrarveiki (Akureyri disease). Það var því vel til fundið að fela Sjúkrahúsinu á Akureyri í samvinnu við Heilbrigðisstofnun Norðurlands að koma á þekkingar- og ráðgjafarmiðstöðinni og hefur hún gengið undir heitinu Akureyrarklíníkin.

**Akureyrarklíníkin**

Akureyrarklíníkinni er ætlað stuðla að vera samhæfandi aðili á landsvísu um greiningu og þjónustu við ME sjúklingu. Undirbúningsvinna við að koma starfseminni af stað hefur þegar hafist. Búið er að mynda þverfaglegt teymi lækna, hjúkrunarfræðinga, sjúkraþjálfara, félagsráðgjafa og iðjuþjálfa til að byggja upp samræmda þjónustu. Teymið hefur þegar séð vel yfir hundrað einstaklinga efir tilvísun frá heimilislækni. Við sjáum að þörf og eftirspurn eftir þjónustu við þennan hóp sjúklinga er gríðarlega mikil.

**Næstu skref**

Það að setja upp samhæfða miðstöð um ME sjúkdóm á landsvísu felur felur í sér ómæld tækifæri til rannsókna og mögulega meðferðarúrræða. Akureyrarklíníkin er þegar komin samstarf við Ónæmisfræðideild Landspítala sem og í öflugt alþjóðlegt samstarf.

Undirbúningur Akureyrarklíníkinnar hefur gengið vel, en nauðsynlegt er að halda áfram að byggja upp þjónustu og efla enn frekar samstarf við háskóla og stofnanir innanlands sem erlendis.